‘บางจาก-ไทยออยล์’โชว์กำไรกระฉูด
ยอดขายพุ่ง-สต๊อกน้ำมันช่วย&#8216;ทาทาสตีล&#8217;ขาดทุน976ล้าน
19 ส.ค. 2554

ยอดขายพุ่ง-สต๊อกน้ำมันช่วย‘ทาทาสตีล’ขาดทุน976ล้าน
บางจากโชว์กำไรโต 84% ไทยออยล์ ย้ำสวยเกินคาด อานิสงส์ราคาน้ำมันดี TSTH ขาดทุนทั้งปีก่อน 976 ล้านบาท
นายอนุสรณ์ แสงนิ่มนวล กรรมการผู้จัดการ บริษัท บางจากปิโตรเลียม (BCP) เปิดเผยว่า ผลดำเนินงานไตรมาสแรก (31 มี.ค. 2554) มีกำไรสุทธิ 1,424 ล้านบาท เพิ่มขึ้น 84% คิดเป็นกำไรต่อหุ้น 1.14 บาท เทียบช่วงเดียวกันปีก่อนมีกำไรสุทธิ 773.99 ล้านบาท กำไรต่อหุ้น 0.66 บาท 
บริษัท บางจากฯ มีรายได้จากการขายน้ำมันเพิ่มขึ้น 2,150 ล้านบาท โดยมีค่าการกลั่นรวมกับกำไรจากสต๊อกน้ำมันทั้งสิ้น 13.77 เหรียญสหรัฐต่อบาร์เรล ในขณะเดียวกันมีกำลังการกลั่นเฉลี่ย 6.3 หมื่นบาร์เรลต่อวัน เนื่องจากมีการหยุดเดินเครื่องเพื่อซ่อมบำรุงประจำปี
สำหรับแนวโน้มผลดำเนินงานไตรมาส 2 คาดว่าค่าการกลั่นพื้นฐานยังคงอยู่ในเกณฑ์ที่ดี ไม่ต่ำกว่า 5.5-6 เหรียญสหรัฐต่อบาร์เรล และเพิ่มกำลังกลั่นจากหน่วยปรับปรุงคุณภาพน้ำมันเตาเป็นน้ำมันใสมากกว่า 1 แสนบาร์เรลต่อวัน 
นอกจากนี้ จะมีการขยายโครง การผลิตไฟฟ้าจากเซลล์แสงอาทิตย์ระยะที่ 2 เพิ่มอีก 32 เมกะวัตต์ 
ด้านธุรกิจการตลาดจะขยายสถานีบริการจำหน่ายน้ำมันเบนซินแก๊สโซฮอล์ อี20 เพิ่มเป็น 500 แห่ง และ อี85 เป็น 20 แห่งภายในปีนี้ 
นายสุรงค์ บูลกุล ประธานเจ้าหน้าที่บริหาร บริษัท ไทยออยล์ (TOP) กล่าวว่า ไตรมาสแรกของปีนี้คาดว่าทั้งรายได้และกำไรสุทธิจะมีการขยายตัวจากไตรมาสเดียวกันของปีก่อนและไตรมาสก่อนหน้า และถือว่าการเติบโตสูงกว่าที่คาด เนื่องจากความต้องการเพิ่มขึ้น และบริษัทยังมีกำไรสต๊อกจากราคาน้ำมันที่เพิ่มขึ้นด้วย 
บริษัทตั้งเป้าหมายรายได้อยู่บนสมมติฐานราคาน้ำมันที่ระดับ 93 เหรียญสหรัฐต่อบาร์เรล แต่ขณะนี้ราคาน้ำมันอยู่ที่ 118-120 เหรียญสหรัฐต่อบาร์เรล 
ทั้งนี้ กรณีที่เข้าร่วมสมัครชิงตำแหน่งประธานเจ้าหน้าที่บริหารและกรรมการผู้จัดการของบริษัท ปตท. (PTT) นั้น นายสุรงค์ กล่าวว่า เป็นหน้าที่ของพนักงานที่ต้องตั้งใจทำงานและรับผิดชอบให้ดีที่สุด ส่วนจะได้หรือไม่ได้ไม่ใช่ประเด็นสำคัญ 
“ผมเป็นผู้บริหารแบบมืออาชีพ ตั้งใจทำอะไรให้องค์กร และ ปตท.ถือเป็นองค์กรขนาดใหญ่ มีผู้เกี่ยวข้องส่วนได้ส่วนเสียจำนวนมาก ต้องสร้างความสมดุลของแต่ละกลุ่ม และทำหน้าที่บริษัทน้ำมันของประเทศ บริษัทจดทะเบียนในตลาดหลักทรัพย์” นายสุรงค์ กล่าว
ด้านบริษัท ทาทา สตีล (ประเทศไทย) หรือ TSTH เปิดผลงานงวด 1 ปี สิ้นสุดวันที่ 31 มี.ค. 2554 ขาดทุนสุทธิถึง 976 ล้านบาท หรือ 0.12 บาทต่อหุ้น พุ่งขึ้นเทียบกับช่วงเดียวกันปีก่อนที่ขาดทุนสุทธิ 54 ล้านบาท หรือ 0.01 บาทต่อหุ้น ทั้งนี้เฉพาะไตรมาส 4 ขาดทุนสุทธิ 118 ล้านบาท
บริษัท ซิโน-ไทย รีซอร์เซส ดีเวลลอปเม้นท์ (STRD) มีกำไรสุทธิ 3.89 ล้านบาท หรือหุ้นละ 0.19 บาท ในไตรมาสแรกปีนี้ เพิ่มขึ้นมากเทียบกับช่วงเดียวกันปีก่อน กำไรสุทธิเพียง 7.3 หมื่นบาท หรือ 0.004 บาทต่อหุ้น